**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у одредбама члана 97. тачка 12. Устава Републике Србије, којима се утврђује да Република Србија, између осталог, уређује и организацију и коришћење простора.

**II. РАЗЛОЗИ ЗА ДОНОШЕЊЕ**

„Моравски коридор” Е-761, деоница: Појате – Прељина (у даљем тексту: „Моравски коридор”) је од изузетног стратешког значаја за Републику Србију, како за повезивање и већу мобилност унутар Републике Србије, тако и због регионалног значаја, а нарочито због следећег:

* Побољшања приступа и повезивања централних делова Републике Србије са међународним саобраћајним Kоридором 10, који представља део најзначајније трансевропске транспортне мреже путева (TEN-T) Европске уније, и аутопутем међународне Руте 4 (Темишвар-Београд-Бар), који се својим највећим делом налази на територији Републике Србије, а сам пројекат је познатији под називом „Аутопут Београд – Јужни Јадран” Е-763 (у даљем тексту: Коридор 11);
* Позитивних ефеката који се огледају кроз временске уштеде, снижавање трошкова транспорта и побољшања приступачности које произилазе из изградње Моравског коридора као директне везе између Коридора 10 и 11(боља интерна повезаност западних и југозападних са јужним и југоисточним деловима Републике Србије и даље са Бугарском, Грчком и Турском) последично повећање безбедности саобраћаја на целокупној мрежи аутопутева у Србији;
* Значајног додатног позитивног ефекта на саобраћајне токове и регионалну повезаност услед изградње деоница аутопута Чачак (Прељина) – Пожега на Коридору 11 и саобраћајнице Пожега – Ужице – Котроман, који заједно у интеракцији са Моравским коридором чине функционалну целину где неминовно долази до повећања потражње за унутрашњим, а посебно транзитним саобраћајем кроз Републику Србију из правца БиХ ка Бугарској, Северној Македонији и Грчкој, што ће за резултат имати већи приход у буџет Републике Србије и интензивирање комерцијалних активности на овим токовима.

Стратешки значај пројекта се огледа и у повећању доступности општинским центрима, привредним зонама и туристичким дестинацијама. Будући аутопут биће изграђен делом на постојећој траси, а делом измештен од државног пута првог реда М-5 и повезиваће сва већа насељена места у региону: Ћићевац, Сталаћ, Крушевац, Трстеник, Врњачку Бању, Краљево и Чачак. На овом подручју живи око 500 хиљада становника, послује преко 21 хиљада малих и средњих предузећа и предузетника, формирано је 10 пословних и једна слободна зона. У овом делу Републике Србије налази се шест планина, око 20 манастира и десет популарних дестинација бањског туризма.

Изградњом телекомуникационе магистрале која прати трасу ове саобраћајнице, обезбеђују се услови за пружање најквалитетнијих телекомуникационих сервиса, како у самом појасу аутопута, тако и у свим поменутим местима која гравитирају саобраћајном коридору. Ово је од велике важности за унапређење квалитета живота локалног становништва, као и за индустријски, пословни и туристички развој централних реона Србије, тј. компанија које већ послују на овом географском подручју, али и за привлачење страних и домаћих инвестиција. Квалитет услуга као и сама вредност националног телекомуникационог предузећа, услед развоја оптичке и остале телекомуникационе инфраструктуре, би биле знатно унапређене и повећане.

Предмет овог Пројекта јесу и регулациони радови на реци Морави и околним водотоковима, чијим завршетком ће трајно бити отклоњена опасност од поплава у овом подручју.

Ангажовање Стратешког партнера за реализацију овог пројекта ће допринети трансферу знања („know-how”) кроз примену највиших стандарда по којима ће се пројекат реализовати, што има потенцијал да допринесе јачању српских грађевинских предузећа.

**АНАЛИЗА ТРЕНУТНОГ СТАЊА**:

Укупна дужина Моравског коридора је око 110 км, од чега:

1. Појате – Крушевац (Кошеви): 26,5 км
2. Крушевац (Кошеви) – Адрани: 53 км
3. Адрани – Мрчајевци и Мрчајевци – Прељина: 30,6 км

Техничка документација:

Планирање изградње овог коридора почела је 2010. године, тако да је у току 2011. године ЈП „Путеви Србије” уговорило израду пројектне документације за деонице: Појате – Крушевац (Саобраћајни институт ЦИП) и Адрани – Мрчајевци и Мрчајевци – Прељина (Институт за путеве). Међутим, након великих мајских поплава 2014. године, ступили су на снагу нови прописи и стандарди, па је у вези са овим пројектом било неопходно применити све најновије стандарде у области водозаштите, изменити првобитну трасу аутопута и предвидети додатне мере заштите будућег аутопута који пролази кроз плавно подручје Западне Мораве и њених притока. Такође, треба имати у виду да су после мајских поплава 2014. године, измењени хидролошки услови који су наметнули и измену планске и техничке документације.

То је даље условило измену просторних планова тог подручја, а измена просторних планова је иницирала измену претходно завршене пројектне документације. Све су ово били разлози да се на један квалитетан и свеобухватни начин приступи реализацији овог пројекта, те је због тога дана 9. фебруара 2017. године Влада је донела Одлуку о образовању Радне групе за реализацију пројекта „Моравски коридор” Е-761, деоница: Појате – Прељина. Радна група је покренула низ активности као што је ревизија претходно урађених пројекта и Просторног плана подручја посебне намене инфраструктурног коридора (ППППН) и недостајуће пројектне документације за „средњу деоницу”, Крушевац-Адрани. Паралелно са тим, неопходно је било остварити сарадњу са свим институцијама из области водопривреде, тј. надлежним Министарством, Републичком дирекцијом за воде, ЈП „Србијаводе” и Институтом Јарослав Черни, а све у циљу оптималне изградње како самог аутопута, тако истовременог и трајног решавања водозаштите слива Западне Мораве.

Како би се комплетирала недостајућа пројектно-техничка документација за изградњу аутопута од Појате до Прељине, ангажовани су следеће институције: Саобраћајни институт ЦИП, Институт за путеве, Институт Јарослав Черни, GEOGIS, итд., кроз тренутно девет различитих уговора (израда ППППН инфраструктурног коридора, идејног пројекта и студије оправданости за четири деонице, идејног пројеката регулације Западне Мораве, хидролошке студије, геодетског снимања, израда ДТМ-а и топографског плана, ласерског снимања итд.),

Статус пројектно-техничке документације:

* деоница Појате – Крушевац (Кошеви)- Идејни пројекат је усвојен на Републичкој ревизионој комисији.
* деоница Адрани – Мрчајевци и Мрчајевци – Прељина- прибављање нових локацијских услова је у току, биће прибављени у јуну месецу ове године, након тога планирано је усвајање Идејног пројекта на Републичкој ревизионој комисију у јулу ове године.
* деоница Крушевац-Адрани (најкомплекснија деоница) –тренутно ради се паралелно измена ППППН инфраструктурног коридора и Студија оправданости са идејним пројектом. Планирани завршетак израде нацрта ППППН инфраструктурног коридора је до краја јуна 2019. године, а потом следи усвајање на Влади у јулу 2019. године, издавање локацијских услова и завршетак идејног пројекта до септембра/октобра 2019. године.

Финансирање пројекта:

За реализацију овог пројекта, а имајући у виду висину инвестиције која треба да покрије изградњу аутопута, регулацију реке, изградњу телекомуникационог коридора дуж аутопута, потребно је паралелно преговарати са неколико банака о условима за закључење уговора о кредиту (потребне за завршетак комплетне пројектно-техничке документације и извођење радова). С тим у вези, у буџету Републике Србије за 2019. годину планирано је кредитно задужење „код страних инвестиционих корпорација и фондова” на износ од 800 милиона евра.

**ЦИЉЕВИ ДОНОШЕЊА ЗАКОНА**:

У претходном периоду разматрано је више опција са циљем постизања истог циља (временска и економско-финансијска ефикасност), а Радна група је идентификовала да доношење овог закона представља најбољи начин за решавање наведених проблема из следећих разлога:

* ***Комплексност пројекта и временско–економско ефикасност***: из претходно наведене анализе стања техничке документације, јасно се уочава да се ради о изузетно комплексном и захтевном пројекту у смислу планирања, припреме техничке документације, финансирања, као и саме реализације овог вишекомпонентног инфраструктурног пројекта. Доношење овог закона ће допринети завршетку припреме и реализације пројекта на најефикаснији и најбржи начин, што ће као исход имати алокацију користи за локално становништво, локалну привреду и бржи развој транспортне мреже Републике Србије у најкраћем року;
* ***Правна сигурност***: од посебног је значаја да се додела уговора (једног или више) за целокупан обим радова на Пројекту на основу директног одабира Стратешког партнера, врши на начин који гарантује правну сигурност. То налаже метод правне имплементације који је правно ефикасан, у потпуности транспарентан и јасно видљив, што путем овог закона даје правну сигурност и јасну одговорност, како је разматрано и одлучено у Народној скупштини Републике Србије, поштујући Устав и процедуре. Овакав приступ би требало да има позитиван утицај на разне међународне индексе демократичности и транспарентности, које међународна заједница, а нарочито међународне финансијске институције, у великој мери користе;
* ***Приступ међународном финансирању*:** Постојање оваквог закона (и додела пројекта у складу са међународно признатим правним нормама), пружа Републици Србији могућност за приступ међународном финансирању. То ће дати Републици Србији могућност да на међународном финансијском тржишту у целости обезбеди средства неопходна за финансирање и успешну реализацију Пројекта. Од оваквог приступа финансирању ће користи имати и будући инфраструктурни пројекти у Републици Србији, нуђењем приступа финансијским изворима које обезбеђују разне међународно признате организације;
* ***Јединствено искуство у пројектовању и инжењерингу*:** Сарадња Републике Србије и Стратешког партнера обезбедиће јединство и разнолико искуство у пројектовању и спровођењу нових инжењерских и економских решења која су потребна за успешан завршетак овог сложеног пројекта. Поред тога, од Стратешког партнера ће се захтевати да развије опције паметних инфраструктурних решења за Републику Србију, уз испоруку највише вредности путем раног укључивања извођача радова, што ће омогућити ефикасну и брзу реализацију пројекта, инкорпорацију телекомуникационе инфраструктуре и додатну вредност за локалне заједнице поклањањем посебне пажње контроли поплава. За Републику Србију је од стратешког значаја да има савремен, модеран и безбедан аутопут, а доношење овог закона ће омоћити постизање овог циља.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. прописани су утврђивање јавног интереса за експропријацију непокретности за изградњу аутопута Појате-Крушевац-Адрани-Прељина (Чачак), као део инфраструктурног коридора аутопута Е-761, са регулацијом река и изградњом телекомуникационе инфраструктуре дуж коридора аутопута (у даљем тексту: „Моравски коридор”), одређивање крајњег корисника експропријације, начин обезбеђивања финансијских средстава за реализацију пројекта, поступак експропријације, избор стратешког партнера, примена међународних стандарда за пројектовање и извођење радова, царински поступци и порези који се примењују приликом увоза опреме и материјала, као и уређење других питања у циљу ефикасније реализације овог пројекта.

Чланом 2. прописани су материјали који ће се користити приликом реализације пројекта.

Чланом 3. утврђује се јавни интерес за експропријацију непокретности у циљу привођења земљишта намени ради изградње „Моравског коридора” са пратећом потребном инфраструктуром.

Чланом 4. одређује се положај странке у поступку и њено заступање.

Чланом 5. одређују се ЈП „Путеви Србије” и „Коридори Србије” д.о.о. за кориснике експропријације, као и ЈВП „Србијаводе” за корисника експропријације за извођење радова на регулацији реке Мораве.

Чланом 6. одређено је да се предлог за експропријацију подноси се најкасније у року од три године од дана ступања на снагу овог закона.

Чланом 7. одређен је надлежни oрган који решава о предлогу за експропријацију.

Чланом 8. прописана је документација која се подноси уз предлог за експропријацију.

Чл. 9. и 10. одређено је лице коме се исплаћује накнада за експропријацију.

Чланом 11. прописано је поступање надлежног органа за експропријацију, по добијању предлога за експропријацију.

Чланом 12. прописан је поступак по жалби, као и жалба због „ћутања администрације”.

Чланом 13. прописана је могућност закључења споразума.

Чланом 14. прописано је да на захтев корисника експропријације, министарство надлежно за послове финансија може одлучити да се кориснику експропријације непокретност преда пре правоснажности одлуке о накнади за експроприсану непокретност.

Чланом 15. прописано је да ослобађање плаћања такси.

Чланом 16. прописан је начин обезбеђивања финансијских средстава и плаћања за извршене услуге и радове.

Чланом 17. прописан је избор стратешког партнера.

Чланом 18. прописана је примена међународних стандарда.

Чланом 19. прописане су царине и порези.

Чланом 20. прописан је надзор над применом закона.

Чланом 21. дато је овлашћење за доношење подзаконског акта, рок за образовање Радне групе, као и рок важења решења о привременом изузимању.

Чланом 22. прописано је да закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

Средства потребна за спровођење закона обезбедиће се у складу са билансним могућностима буџета Републике Србије и у оквиру лимита министарстава надлежних за његово спровођење.